Movia har foretaget en stor U-vending - og ruteplanerne på 14.500 busstoppesteder på Sjælland kommer nu tilbage.

Det har trafikselskabet Movias bestyrelse besluttet på et møde tirsdag, oplyser bestyrelsesformand og borgmester i Hillerød Kirsten Jensen (S) til TV2 Lorry.

»Ruteplanerne kommer tilbage på stoppestederne, og køreplanerne kommer tilbage i busserne,« siger hun.

Beslutningen kommer efter længere tids massiv kritik fra både passagerer og organisationer som Ældre Sagen og Passagerpulsen under Forbrugerrådet Tænk.

Det var i december, at både de trykte ruteplaner og køreplaner forsvandt fra stoppestederne i forbindelse med skiftet til den nuværende køreplan.

Argumentet fra Movia lød, at 70 procent af passagererne foretrak digital information - men hvad med de 30 procent, spurgte organisationerne. Movia svarede, at den digitale information er mere præcis - og mente derfor, at der var tale om en serviceforbedring.

Ændringen betød, at man ikke umiddelbart kan se på stoppestedet, hvilken rute en bus kører - hvilket har skabt forvirring for turister.

I en afstemning blandt over 12.000 B.T.-brugere vendte hele 92 procent tommelfingeren nedad til de fagre nye køreplansløse tider.

Rasmus Markussen, der er politisk medarbejder hos Passagerpulsen under Forbrugerrådet Tænk, glæder sig over, at Movia er kommet på bedre tanker. Men, siger han:

»Vi vidste, at det var vigtigt for passagererne med trykte køreplaner. Det har vi dokumenteret i analyser og sagt fra starten. Det havde været lettere for alle parter at lytte til passagererne, og vi håber på mere dialog med Movia fremover,« siger han.

Niels E. Bjerrum (S), der er Københavns Kommunes repræsentant i Movias bestyrelse, erkender, at man undervurderede passagerernes behov for trykt information.

»Jeg synes, det er fint, vi har lyttet og erkendt, at vi var en postgang for hurtigt ude. Det er den fornemste opgave, man har som borgernes repræsentant,« siger han.

Den fornemeste opgave er vel også at vide, hvad borgerne ønsker. Passagerpulsen har hele tiden sagt, at digital information ikke kunne erstatte den trykte. Skulle I ikke have lyttet til dem?

»Hvis du aldrig træffer beslutninger, sikrer du dig, at du aldrig tager fejl.«

Præcist hvornår ruteplanerne vender tilbage, er uvist. Opgaven med at hænge dem op skal nemlig først sendes i EU-udbud.